Politiet venter på obduksjonssvar i spritsaken
To menn fra Eidskog (58 og 59) og en mann fra Sør-Odal (60) er funnet døde etter det politiet tror er metanolforgiftning. De to foreløpig obduksjonsrapportene av mennene fra Eidskog viste derimot ikke tegn til forgiftning. Politiet venter den foreløpige obduksjonsrapporten av mannen fra Sør-Odal i løpet av mandag eller tirsdag. Ifølge politiadvokat Iren Johnsen Dahl i Hedmark politidistrikt, kan det hende politiet må vente til over nyttår før de får nærmere svar på hva som kan ha skjedd med de tre mennene. - Vi venter nå på de endelige obduksjonsrapportene av de tre, men de kommer trolig ikke før på nyåret, sier hun. BAKGRUNN:Advarer mot mulig dødssprit Politiet har også sendt prøver fra både mennene og spriten til analyse, og svarene på disse prøvene er ventet å komme samtidig med obduksjonsrapportene. De første prøvene fra spriten viste ikke spor av metanol. Samtidig fortsetter politiet etterforskningen, og jobber blant annet videre med å innhente informasjon. Politiet har så langt holdt på teorien om at dødsfallene skyldes uren sprit. - Den informasjonen vi får fra helsepersonell er forenlig med det, men det kan også være naturlige dødsfall, sier Johnsen Dahl. Politiet advarer folk i distriktet mot å drikke sprit de ikke vet hvor kommer fra.
Politiet håper de endelige obduksjonsrapportene kan gi svar på tre mistenkelige dødsfall i Hedmark, men det vil ta flere uker før de får rapportene.